Nos magister Cristinus, archipresbiter Veriseti, notum facimus universis presentes litteras inspecturis, quod Bernardus de Jaloniaco, laicus, propter hoc in nostra presentia constitutus, tradit, vendit et concedit in perpetuum et pro franco et quito allodio, viris venerabilibus et religiosis abbati et conventui Cluniacensi quandam peciam terre que vocatur vulgaliter Vercheria, sitam in nemus de la Broce, et partem suam nemoris de la Broce, scilicet medietatem, sitam juxta dictam terram de Aloetain, precio viginti librarum Cluniacensium, de quibus recognovit coram nobis sibi satisfactum fuisse in pecunia numerata, promittens dictus Renaudus, per juramentum super sancta Dei euvangelia corporaliter prestitum coram nobis, se contra venditionem, traditionem et concessionem predictas non venire nec venire volenti aliquatenus consentire; immo si quis [in] aliquo abbatem et co[n]ventum predictos impeteret aut etiam molestaret, ipsos deffenderet propriis sumptibus et expensis, abrenunciens in hoc facto, etc. In cujus rei testimonium, ad preces et instantiam predicti Renardi presentibus litteris sigillum nostrum duximus apponendum. Datum anno Domini Mº CCº LXº IIIº, mense julii.